हमें हार के गम को जल्दी भूलना होगा : दिलशान  
दिलशान का कहना है कि उनकी टीम को इंग्लैंड के खिलाफ पहले टेस्ट मैच में मिली हार के गम को जल्दी भूलना होगा।
श्रीलंकाई क्रिकेट टीम के कप्तान तिलकरत्ने दिलशान का कहना है कि उनकी टीम को इंग्लैंड के खिलाफ पहले टेस्ट मैच में मिली हार के गम को जल्दी भूलना होगा।  इंग्लैंड ने सोमवार को श्रीलंका को पहले टेस्ट मैच में पारी और 14 रनों से हराकर तीन टेस्ट मैचों की श्रृंखला में 1-0 की बढ़त बना ली। श्रीलंका ने पहली पारी में 400 रन बनाए थे जबकि उसकी दूसरी पारी 82 रनों पर सिमट गई थी वहीं इंग्लैंड ने अपनी पहली पारी में 496 रन बनाए थे।  समाचार पत्र 'द गार्जियन' ने दिलशान के हवाले से लिखा है, "यह बताना बहुत मुश्किल है। मैं विश्वास नहीं कर सकता। हमने वास्तव में खराब बल्लेबाजी की। हमें जितना जल्दी हो सके इसे भूलना होगा।"  उल्लेखनीय है कि दूसरी पारी में श्रीलंका के छह बल्लेबाज दहाईं का आंकड़ा भी नहीं पार कर सके। दिलशान का कहना है कि उनकी टीम को एकजुट होकर लॉर्ड्स टेस्ट में सकारात्मक सोच के साथ उतरने की जरूरत है। श्रृंखला का अगला टेस्ट मैच तीन जून से लॉर्ड्स में खेला जाएगा। पत्र के मुताबिक दिलशान ने कहा, "मुझे विश्वास नहीं हो हरा कि इतनी अच्छी बल्लेबाजी क्रम होने के बाद हमारी टीम महज 24.4 ओवर में कैसे आउट हो गई।"